Source: https://reklaamivalve.wordpress.com/2012/07/30/
Timestamp: 2020-07-06 12:28:00+00:00
Document Index: 6554570

Matched Legal Cases: ['§ 3', '§ 4', '§ 28', '§ 28', '§ 28', '§ 28', '§ 3', '§ 28']

30 | juuli | 2012 | Alkoholireklaamivalve Blogi
Ellujäämispäev Saku Õlletehase moodi juuli 30, 2012
Saku Õlletehase Facebooki lehel on reklaam, kus viidatakse, et „Nädalavahetusel lubati Eestis keeristorme – viimane aeg ellujäämis pakk valmis seada!“.
Nn ellujäämispakk sisaldab õlut Saku Originaal, mis peaks päästma keeristormi-trombi eest või aitama sellest hoiduda.
EMHI kodulehel on käitumisjuhis trombi korral, mis selgelt viitab sellele, et taolistes olukordades peaksid inimesed suutma adekvaatselt ja kaine mõistusega käituma. Saku Õlletehas aga viitab keeristormidele ja sellele, et ellujäämiseks on vaja varuda alkoholi.
Traagiline ja irooniline on see, et samal 28 juulil ehk „Ellujäämispäeval“ uppus Eestis kolm inimest, neist üks kindlasti alkoholi tarbinuna.
Seoses alkoholi tarbimisega ületasid Saku Õlletehase mõistes „Ellujäämispäeval“ uudiskünnist veel järgmised alkoholiga seotud teemad: Alkoholi tarvitanud autojuht sõitis otsa tüdrukule ja kahele kiirabitöötajale.
Politsei tabas ööpäevaga 42 joobes juhti.
Eesti Karskusliidu arvates rikub nimetatud reklaam Reklaamiseadust § 3 lg 4 p 1, sest see on vastuolus heade kommete ja tavadega ning sama paragrahvi ja lõike p 11, sest sisaldab valeteavet justkui erakordsetel juhtudel (keeristorm, tromb jne) aitab alkoholi tarbimine või alkoholi varumine ellu jääda. Samal põhjusel rikub antud reklaam ka Reklaaamiseaduse § 4 lg 2 p 2, sest see eksitab tarbijat kauba kasutusotstarve kohta.
Reklaamil puudub ka hoiatus, sest vastavalt Reklaamiseaduse § 28 lg 7 peab alkoholi reklaam sisaldama hoiatavat teksti :“Tähelepanu! Tegemist on alkoholiga. Alkohol võib kahjustada teie tervist.“ Sealjuures peab hoiatus tavalise tähelepanu juures olema märgatav, arusaadav ja selgelt eristatav muust teabest.
Antud reklaam on ilma nõutud tervisehoiatuseta.
Solaris Keskuse toidupood rikub Reklaamiseadust juuli 30, 2012
Tähelepanelik Solaris kaupluse külastaja saatis meile foto, mille ta tegi 27 juulil kaupluse sissekäigu juures, sest tema arvates peaks sellel alkohoolse joogi reklaamil olema hoiatus.
Reklaamivalve tuvastas, et antud juhul on eksitud Reklaamiseaduse vastu, sest vastavalt Reklaamiseaduse § 28 lg 7 peab alkoholi reklaam sisaldama hoiatavat teksti :“Tähelepanu! Tegemist on alkoholiga. Alkohol võib kahjustada teie tervist.“ Sealjuures peab hoiatus tavalise tähelepanu juures olema märgatav, arusaadav ja selgelt eristatav muust teabest.
Õhtuleht ja Karksi Õlu jätkavad seaduserikkumistega juuli 30, 2012
28 juuli Õhtulehes on reklaam, kus Karksi õlletehas reklaamib õlut Karksi Hele Eripruul ning õlut Karksi Tume Eripruul. Vastavalt Reklaamiseaduse § 28 lg 7 peab alkoholi reklaam sisaldama hoiatavat teksti :“Tähelepanu! Tegemist on alkoholiga. Alkohol võib kahjustada teie tervist.“ Sealjuures peab hoiatus tavalise tähelepanu juures olema märgatav, arusaadav ja selgelt eristatav muust teabest.
Juhime tähelepanu, et 14 juuli Õhtulehes oli samasugune rikkumine, millele juhtisime tähelepanu ning tegime kaebuse Tarbijakaitseametile.
Tarbijakaitseametile on esitatud järjekordne kaebus süüteomenetluse alustamise otsustamiseks Reklaamiseaduse rikkumise alusel.
Aterna OÜ kampaania läheb vastuollu seadusega juuli 30, 2012
Suhtluskeskkonnas Facebook levib kampaania, kusloositakse välja sh õlu Saku Originaali.
Reklaamlause on: „Kui leiad, et oled tõeline mees, siis jaga seda pilti ja like Aterna OÜ ning juba järgmine reede võid võita tervelt 1 kg rammusat liha ja kasti mahedat Sakut!“. Vastavalt eurodirektiividele ei tohi kasutada antud õllereklaamis sõna „mahe“, sest tegemist pole antud juhul mahetootega.
Samuti võib jääda reklaami lugejale mulje, et „ainult tõeline mees jagab seda pilti ja joob õlut“. Antud lausega esitab reklaam teavet sotsiaalsest edukusest, mis on vastuolus Reklaamiseaduse § 28 lg 3 p 3.
Antud kampaania reeglites on kirjas, et auhinnaks on Saku Originaal alkoholivaba õlu. Samas on kirjutatud, et loosis osalevad kõik vähemalt 18 aastased isikud. Samuti on reklaamil kujutatud Saku Originaali plekkpurkides õlut. Saku Õlletehase kodulehe andmetel sellist alkovaba toodet tehases ei toodeta. Sellest lähtuvalt teeme järelduse, et reklaamis on alkoholiga õlu. Järelikult esitatakse reklaamis valeteavet, mis läheb vastuollu Reklaamiseaduse § 3 lg 4 p 11. Samas, kui reklaamis on tegemist alkohoolse joogiga, siis on nõutav hoiatav tekst, mis on nõutud vastavalt Reklaamiseaduse § 28 lg 7.
Vaadates seda reklaami kogumis, siis jääb mulje, et tõenäoliselt loositakse välja siiski alkoga Saku Originaal.
Tundub, et reklaamitegija pole Reklaamiseadust ilusti läbi lugenud, sellest aru saanud ja süüvinud reklaamitegemise sisusse ning ühe asja kujutamisega ja lause kirjutamisega reklaamis räägib vastu omaenda teiste asjade kujutamisega ja lausetega.